Document ID: 31993L0010

A Bizottság 93/10/EGK irányelve
(1993. március 15.)
az élelmiszerekkel rendeltetésszerűen érintkezésbe kerülő regenerált cellulózfilmből készült anyagokról és tárgyakról
AZ EURÓPAI UNIÓ BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az élelmiszerekkel rendeltetésszerűen érintkezésbe kerülő anyagokra és tárgyakra vonatkozó tagállami jogszabályok közelítéséről szóló, 1988. december 21-i 89/109/EGK tanácsi irányelvre [1] és különösen annak 3. cikkére,
az élelmiszerügyi tudományos bizottsággal folytatott konzultációt követően,
mivel a legutóbb a 92/15/EGK bizottsági irányelvvel [2] módosított, az élelmiszerekkel rendeltetésszerűen érintkezésbe kerülő regenerált cellulózfilmből készült anyagokra és tárgyakra vonatkozó tagállami jogszabályok közelítéséről szóló, 1983. április 25-i 83/229/EGK tanácsi irányelvben [3] már végrehajtott és még végrehajtandó módosítások számát és jellegét figyelembe véve célszerű ennek az irányelvnek a helyébe újat léptetni;
mivel az ezen irányelvben előirányzott bizottsági intézkedések nemcsak szükségesek, hanem nélkülözhetetlenek is a belső piac céljainak eléréséhez; mivel e célokat a tagállamok egyenként nem képesek elérni; mivel továbbá ezek közösségi szinten történő eléréséről a 89/109/EGK irányelv már rendelkezik;
mivel a 89/109/EGK irányelv 2. cikke úgy rendelkezik, hogy késztermék formájában az ilyen anyagok és tárgyak az összetevőiket nem bocsáthatják ki az élelmiszerekbe olyan mennyiségben, amely veszélyeztetheti az emberi egészséget vagy megengedhetetlen változásokat idézhet elő az élelmiszerek összetételében;
mivel a regenerált cellulózfilm esetén e célok eléréséhez megfelelő eszköz a 89/109/EGK irányelv 3. cikke szerinti egyedi irányelv;
mivel a regenerált cellulózból készült műbélnek különleges rendelkezések hatálya alá kell tartoznia;
mivel a későbbiekben kell meghatározni azt a módszert, amellyel megállapítható, hogy a színezőanyagok kioldódása nem áll fenn;
mivel a tisztaságra és a vizsgálati módszerekre vonatkozó szempontok kidolgozásáig továbbra is a nemzeti rendelkezéseket kell alkalmazni;
mivel a jóváhagyott kémiai anyagok - a felhasználásuk során betartandó mennyiségi korlátokat is tartalmazó - listájának kidolgozása elvben elegendő ahhoz, hogy a 89/109/EGK irányelv 2. cikkében meghatározott cél teljesüljön;
mivel a bisz(2-hidroxi-etil)-éter (= dietilénglikol) és az etándiol (= monoetilénglikol) nagymértékben képes kioldódni bizonyos élelmiszerekbe, és ezért e lehetőség elkerülése érdekében, megelőző intézkedésként meg kell határozni ezen anyagok engedélyezett legnagyobb mennyiségét azokban az élelmiszerekben, amelyek regenerált cellulózfilmmel érintkezésbe kerülnek;
mivel a fogyasztók egészségének védelme érdekében a regenerált cellulózfilm nyomtatott felülete nem kerülhet közvetlenül érintkezésbe az élelmiszerekkel;
mivel a 89/109/EGK irányelv 6. cikke (5) bekezdésében említett írásos nyilatkozattal kell rendelkezni az élelmiszerekkel rendeltetésszerűen érintkezésbe kerülő anyagok és tárgyak előállítására használt regenerált cellulózfilm professzionális felhasználása esetén, kivéve, ha ezek természetüknél fogva ilyen felhasználásra készültek;
mivel az ezen irányelvben előírt intézkedések összhangban vannak az Élelmiszerügyi Állandó Bizottság véleményével,
ELFOGADTA EZT AZ IRÁNYELVET:
1. cikk
(1) Ez az irányelv a 89/109/EGK irányelv 3. cikke értelmében vett egyedi irányelv.
(2) Ezt az irányelvet kell alkalmazni az I. mellékletben meghatározott regenerált cellulózfilmekre, amelyek
a) önmagukban késztermékek;
b) más anyagokat is tartalmazó késztermék részei;
és amelyek élelmiszerekkel rendeltetésszerűen érintkezésbe kerülhetnek, vagy rendeltetésszerű felhasználásuk során érintkezésbe kerülnek.
(3) Ezt az irányelvet nem kell alkalmazni:
a) arra a regenerált cellulózfilmre, amelynek azon az oldalán, amely az élelmiszerekkel rendeltetésszerűen érintkezésbe kerülhet, vagy rendeltetésszerű használat közben érintkezésbe kerül, a bevonat súlya meghaladja az 50 mg/dm2 értéket;
b) regenerált cellulózból előállított műbélre.
2. cikk
(1) Regenerált cellulózfilm gyártására csak a II. mellékletben felsorolt anyagok vagy anyagcsoportok használhatók, kizárólag az ott meghatározott körülmények között.
(2) Az (1) bekezdéstől eltérően, a II. mellékletben nem szereplő anyagok akkor használhatók fel, ha azokat színezőanyagként (festékként és pigmentként) vagy ragasztóként alkalmazzák, feltéve, hogy élelmiszerekbe történő kioldódásuk nyomai érvényes módszerrel nem mutathatók ki.
3. cikk
A regenerált cellulózfilm nyomtatott felülete nem kerülhet érintkezésbe élelmiszerekkel.
4. cikk
(1) A kiskereskedelem kivételével, az élelmiszerekkel rendeltetésszerűen érintkezésbe kerülő regenerált cellulózfilmből készült anyagokat és tárgyakat az értékesítés valamennyi fázisában a 89/109/EGK irányelv 6. cikkének (5) bekezdésében meghatározott írásos nyilatkozatnak kell kísérnie.
(2) Az (1) bekezdést nem kell alkalmazni olyan regenerált cellulózfilmből készült anyagokra és tárgyakra, amelyeket jellegüknél fogva nyilvánvalóan élelmiszerekkel való érintkezésre szántak.
(3) Amennyiben különleges felhasználási körülmények állnak fenn, a regenerált cellulózfilmből készült anyagot vagy tárgyat megfelelő címkével kell ellátni.
5. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1994. január 1-jétől megfeleljenek. Erről haladéktalanul tájékoztatják a Bizottságot.
A tagállamok:
- 1994. január 1-jétől lehetővé teszik az ezen irányelvnek megfelelő, az élelmiszerekkel rendeltetésszerűen érintkezésbe kerülő regenerált cellulózfilm forgalmazását és felhasználását,
- 1994. január 1-jétől megtiltják az élelmiszerekkel rendeltetésszerűen érintkezésbe kerülő regenerált cellulózfilm forgalmazását és felhasználását, amennyiben az nem felel meg sem ennek, sem pedig a 83/229/EGK irányelvnek,
- 1995. január 1-jétől megtiltják az olyan, élelmiszerekkel rendeltetésszerűen érintkezésbe kerülő regenerált cellulózfilm forgalmazását és felhasználását, amely nem felel meg ezen irányelv követelményeinek, de a 83/229/EGK irányelv rendelkezéseinek megfelel.
(2) Amikor a tagállamok elfogadják az (1) bekezdésben szereplő rendelkezéseket, azokban hivatkozni kell erre az irányelvre, vagy azokhoz hivatalos közzétételük alkalmával ilyen hivatkozást kell fűzni. A hivatkozás módját a tagállamok határozzák meg.
6. cikk
(1) A 83/229/EGK irányelv 1994. január 1-jétől hatályát veszti.
(2) A 83/229/EGK irányelvre történő hivatkozásokat - a III. mellékletben található megfelelési táblázat alapján - úgy kell tekinteni, mintha erre az irányelvre vonatkoznának.
7. cikk
Ennek az irányelvnek a tagállamok a címzettjei.
Kelt Brüsszelben, 1993. március 15-én.

Labels: 1
17
20
0
3
15